Nicușor Dan: Aș paria că Piedone nu se retrage
Nicuşor Dan nu crede în retragerea lui Piedone din cursa electorală pentru Primăria Capitalei.
„Aş zice mai degrabă că nu se va retrage. Dacă ar fi să pariez, aş paria că nu se retrage Piedone, dar nu pot exclude varianta asta” – a declarat edilul la Prima TV.
Întrebat dacă se simte favorit în momentul de faţă, primarul Capitalei a menționat că mai sunt câteva săptămâni până la alegeri și că este vorba despre mobilizare și sondaje. El a subliniat că informațiile de moment sunt foarte aproximative și că în niciun caz nu sunt definitive. De asemenea, a menționat că bazinul PSD, împărțit în prezent între Cristian Popescu Piedone și Gabriela Firea, este unul consistent și că voturile pot migra de la unul la altul, indicând astfel o incertitudine a rezultatului.
Dan a adăugat că este posibil să existe un avantaj pentru el în această situație, însă a subliniat că este posibil ca diferența dintre cei doi candidați să influențeze decizia mulțimii, menționând că teoria votului util se aplică atât în dreapta, cât și în stânga spectrului politic. Astfel, a sugerat că mulți oameni din bazinul PSD ar putea să își orienteze votul către candidatul considerat a avea mai multe șanse de câștig.
Nicuşor Dan: Firea a intrat în cursă ca să „tragă lista”
Nicuşor Dan a exclus o eventualitatea retragerii Gabrielei Firea.
„Pe asta o exclud pentru că ăsta e motivul pentru care dânsa a intrat, ca să tragă lista… Adică, ca să o luăm de la început, a fost un imperativ naţional pentru PSD-PNL să vină şi cu suprapunerea şi cu lista de candidaţi comuni. Au ales un candidat comun care părea ok. S-a văzut că el nu performează şi, mai mult, trage în jos şi lista de consilieri generali şi mai ales lista la europarlamentare fiind alegerile suprapuse şi atunci s-a luat decizia asta logică din perspectiva celor două partide să vină cu candidaţi comuni care să maximizeze scorul partidelor”, a mai afirmat Nicuşor Dan.
Nicuşor Dan spune că, dacă iniţial decizia coaliţiei de a renunţa la candidatul comun la Primăria Capitalei a părut o decizie surprinzătoare, s-a dovedit totuşi o decizie corectă, în condiţiile în care candidatul ales nu a fost ”convingător”.
Peneliștii vor vota să nu iasă Piedone și Firea
Primarul Capitalei crede că şi simpatizanţii PNL îl vor vota, ”ca să nu iasă Piedone sau Gabriela Firea”
„Evident că în 2020 eu am fost votat de un public USR-ist şi de un public PNL-ist împreună, în general de un public de dreapta. Domnul Burduja se adresează acestui public, este un membru PNL. Eu am speranţa că chiar dacă simpatizanţi PNL cred că domnul Burduja e mai bun decât mine, pe chestiunea votului util, că deja avem un exerciţiu cu toţii pe alegeri într-un singur tur, mă vor vota pe mine ca să nu iasă Piedone sau Gabriela Firea”, a afirmat Nicuşor Dan.
El a subliniat că nu şi-ar dori să devină primar general, dar fără să aibă o majoritate stabilă.
„Eu nu vreau să ajung în situaţia asta şi cred că nimeni nu vrea, cred că nici ei nu vor. Adică, tot timpul în politică trebuie să te uiţi la ce vor oamenii. Oamenii nu vor un război permanent, vor ca problemele lor să fie rezolvate şi atunci o să vedem care o să fie configuraţia după alegeri, trebuie să avem o majoritate cât de cât stabilă şi majoritatea presupune nişte împărţiri de atribuţii, e ceva firesc”, a declarat Nicuşor Dan.
Nicuşor Dan a mai precizat că, cel puţin în viitorul imediat, vrea să rămână independent şi pe parcursul celui de-al doilea mandat.